SKRIFTLIG FORESPØRGSEL E-3162/02

af W.G. van Velzen (PPE-DE) til Kommissionen

(5. november 2002)

Om: Farer mod netværkers kontinuitet og Kommissionens rolle i denne forbindelse

1. Det pludselige ophør af en virksomhed som KPN Qwest kan få alvorlige konsekvenser for infrastrukturens funktion. Er Kommissionen bekendt med, at der var en risko for, at KPN Qwest-netværket skulle stoppes?

2. Dele af KPN's glasfibernetværk er solgt. Dette har konsekvenser for adgangen til og funktionen af paneuropæiske netværker. Hvem overvåger netværkers integritet i EU?

3. Hvilke muligheder har Kommissionen for at øve indflydelse?

4. Er overvågning af netværkers integritet en del af de opgaver, den Cyber Security Task Force, der skal oprettes, skal varetage, eller bør det i benægtende fald efter Kommissionens mening være det?

5. Vil Kommissionen forelægge yderligere forslag (f.eks. udbygning af Cyber Security Task Force) med henblik på at undgå hændelser som anført ovenfor?

Svar afgivet på Kommissionens vegne af Erkki Liikanen

(9. december 2002)

Kommissionen takker det ærede medlem for den udviste interesse for spørgsmålet om den øgede trussel mod tilstedeværelsen af elektroniske netværk og tjenester.

Kommissionen har med særlig interesse fulgt udviklingen siden KPN Qwest indgav konkursbegæring den 31. maj 2002. Da den nederlandske databærer er en af Europas største konstituerende internetvirksomheder har talrige internettjenesteleverandører, selskaber og andre telekombærere kontrakter med KPN Qwest om, at deres data kan passere gennem dets kanaler.

Kommissionen betragter denne situation som det første tilfælde, hvor der foreligger mulighed for manglende adgang til informationsnet, således det blev som beskrevet i Kommissionens meddelelse om netværk og informationssikkerhed(1). Denne uheldige begivenhed er også en påmindelse til de elektroniske kommunikationsnets brugere om ikke at gøre sig fuldstændig afhængige af en enkelt leverandør.

Ifølge Fællesskabets nuværende bestemmelser skal medlemsstaterne sikre netværkenes integritet (artikel 8, stk. 4, litra f) og artikel 23 i forsyningspligtdirketivet, dvs. Parlamentets og Rådets direktiv 2002/22/EF af 7. marts 2002 om forsyningspligt og brugerrettigheder i forbindelse med elektroniske kommunikationsnet og -tjenester(2)). Der er imidlertid tale om flere problemer, som overlapper hinanden, f.eks. cybersikkerhed, katastrofemeddelelser, nationale sikkerhedsinteresser osv.

De første drøftelser med medlemsstaterne om netværksintegritet har fundet sted i Kommunikationsudvalget. Spørgsmål som økonomisk konkurs, tekniske mangler og eksterne begivenheder som terroristangreb er blevet behandlet, selv om man ikke er nået frem til noget fælles synspunkt. Der planlægges yderligere arbejde for nøjere at få bestemt de problemer, der kan være tale om, ikke mindst når det gælder beskyttelse af kritisk infrastruktur.

Indsamling og analyse af data, der drejer sig om mulige ødelæggende tildragelser, kan med tiden komme til at indgå i det arbejde, der nu udføres af enheden for netværks- og informationssikkerhed (Cyber Security Task Force). Det kan give Kommissionen grundlaget for udvikling af en europæisk netværksintegritetspolitik.

Arbejdet med integritetsproblemer i kommunikationsudvalget skulle sætte Kommissionen i stand til at fastlægge den offentlige sektors rolle og udveksle oplysninger om mulige modforanstaltninger med andre organisationer (f.eks. CEPT, ETNO, ITU og NATO(3).

Kommissionen vil holde det ærede medlem underrettet om, hvordan det politiske arbejde på dette område udvikler sig.

(1) KOM(2001) 298 endelig udg.

(2) EFT L 108 af 24.4.2002.

(3) Den europæiske konference af post- og teleadministrationer, European Public Telecommunications Network Operators, Den International Telekommunikations Union; Den Nordatlantiske Traktats Organisation.